Čorny Drin

Čorny Drin ( Црн Дрим/Crn Drim,  Drini i Zi) je rěka na zapadźe Sewjerneje Makedonskeje a sewjerowuchodźe Albanskeje, kotraž słuša do přitočnišća Jadranskeho morja. Dołhosć je 177 km (56 km w Sewjernej Makedonskej, 121 km w Albanskej), přestrjeń rěčiny je 11.967,5 km² (5.254 km² w Sewjernej Makedonskej, 6.603,6 km² w Albanskej, 109,9 km² w Grjekskej; rěčina Ohridskeho jězora 1.205,5 km² a jězora Prespa 1.046 km²) inkluziwnje, srěni přeběh je 116 m³/s (w Kukës). 

Čorny Drin nima žórło – wućeče jako mała rěka ze sewjerneho brjoha Ohridskeho jězora w měsće Struga, na wysokosći 693 m n.m.h. Wot 1962 wotliw je regulowany a dźerži so na niwowje 22 m³/s. Čorny Drin běži na sewjerozapdaźe mjez hórskimi rjećazami Jablanicy na zapadźe a Stogovo na wuchodźe. Na makedonskim wotrězku zastaruje tři kumštne wodowe spjatnišća: Globočica, Špilje a Debar, při čimž poslednje hromadźe z najwjetšim přitokom - Radiku - twori. Na to Čorny Drin běži nimo města Debar a přeprěkuje makedonsko-albansku hranicu. 

Na teritoriju Albanskeje Čorny Drin tohorunja přez hory běži, rozdźělejo pasma Dešat, Korab a Šar Planina na wuchodźe wot pasmow Allaman, Zejë a Debë na zapadźe. Wokoło wsy Fushë Muhër rěka wotbočuje na sewjer. Na albanskim wotrězku Čorneho Drina su tři wodowe spjatnišća: Fierze, Koman a Zadeje. Wokoło města Kukës Čorny Drin zjednoća so z Běłym Drinom do Drina - najwjetšeje rěki Albanskeje. 

Čorny Drin ma mnoholičbne a stajne přitoki z tajacych sněhow w horach, wobdawacych jeho dolinu, dźak tomu ma stajnje wodu, je haj samo bohaty na wodu. Po nastaću rjećaza spjatych jězorow je so přeběh rěki, prjedy jara wot njeprawidłownych spadkow wotwisny, bórze stabilizował. Spjatnišća wšak maja předewšěm energetisku funkciju; z elektrarnjow na Drinje a na přitokach dobywa Albanska 90% swojeje elektriskeje energije. 

K přitočnišću Čorneho Drina słuša přitočnišćo Ohridskeho jězora a jězora Prespa, hačrunjež mjez nimi zwiski na powjerchu njejsu. 

 Wotkazy 

 Daty wo Drinje 
 Daty wo Ohridskim jězorje 
 Daty wo jězorje Prespa 

Kategorija:Rěka w Europje
Kategorija:Rěka w Sewjernej Makedonskej
Kategorija:Rěka w Albanskej
1
Kategorija:Pomjezna rěka